钦定古今图书集成/明伦汇编/官常典/第789卷 > 朱寿隆
## 钦定古今图书集成/明伦汇编/官常典/第789卷 > 朱寿隆

按《宋史》本传：“寿隆，字仲山，密州诸城人。以荫知九陇
县。吏告民一家七人以火死，寿隆曰：‘宁有尽室就焚，
无一脱者，殆必有奸’。逾月获盗，果杀其人而纵火也。
知宿州，宿多剧盗，至白画被甲，剽攻郡县不能制。寿
隆设方略耳目，捕斩千馀人，擢提点广西刑狱。岭外
新经侬寇，修营城障，贵州虐用其人，不能聊生。寿隆”
驰诣州，械守送狱，奏黜之。老稚妇女遭乱流转不能
自还者，檄所在资送其还。旧制，溪蛮侵暴羁靡州，虽
杀人无得仇报，寿隆请听相偿，蛮始畏戢。历盐铁度
支判官、夔路转运使。巴、峡地隘，民困于役，免其不应
法者千五百人。复为盐铁判官、京东转运使，赐三品
服。岁恶民移，寿隆谕大姓富室畜为田仆，举贷立息，
官为置籍索之，贫富交利。以少府监知扬州，卒，年六
十八。寿隆为人和厚，接谈怡怡，必当于理，而不屈于
权贵。狄青讨贼，欲杀裨将不用命者数人，寿隆极论
罪不当死，孙沔在坐，曰：“侬贼害民万计，此何足惜。”寿
隆曰：“王师之来，以除民害，顾可效贼为暴耶？”青感其
言而止。